Soektog na Sylvester hervatDie helikopter wat Sylvester verlede jaar teruggeneem het na die park. ŉ Helikopter gaan Donderdag weer ingespan word om te help soek na Sylvester, die rondloperleeu wat Maandag vir die tweede keer uit die Karoo Nasionale Park ontsnap het. Wanda Mkutshulwa, SANParke se uitvoerende hoof van korporatiewe dienste, het gesê die sein van die leeu vanaf ŉ satelliethalsband dui aan dat hy sowat 20 km wes is van die reservaat se noordwestelike grens. Dit is naby die gebied in die Nuweveldberge waar hy verlede jaar weer gevang is. “Die terrein is relatief hoog op teen ŉ krans,” het Mkutshulwa verduidelik. Een van vyf opsies wag op Sylvester as hy weer gevang word: * Hy kan teruggeneem word na die Karoo Nasionale Park, met die heinings wat versterk word. * Hy kan hervestig word in ’n ander nasionale park. * Hy kan geskenk word aan ’n ander staatsbeheerde bewaringsgroep. * Hy kan geskenk word aan ’n private bewaringsgroep. * Hy kan van kant gemaak word indien hy ŉ gevaar vir mense inhou of te veel vee vir prooi doodmaak. Maroela Media het vroeër berig nuus dat Sylvester moontlik van kant gemaak gaan word, het hewige reaksie op sosiale media ontlok. Talle mense het met #SaveSylvester op Twitter hul misnoeë oor die besluit uitgespreek en dié hutssleutel was Woensdagoggend een van die gewildste onderwerpe. Verskeie reservate en wildplase het aangebied om vir Sylvester ŉ nuwe heenkome te bied. ŉ Span van 14 mense, onder wie ŉ veearts, is op sy spoor. SANParke het ná sy vorige ontsnapping vir hom ŉ satelliethalsband aangesit, wat die span gebruik om na hom te soek. Sylvester, die naam wat omliggende boere vir hom gegee het ná sy eerste ontsnapping op 5 Junie verlede jaar, het Maandag vermoedelik weer op dieselfde manier ontsnap. Swaar reënval het veroorsaak dat grond onder die heining weggespoel het en hy het weer deur ŉ gat onder die heining gekruip. Hy het teen Dinsdag reeds ŉ koei op ŉ plaas gevang. Sylvester, toe drie jaar oud, se vorige soektog en versekeringseise van al die prooi wat hy tydens sy 25 dae op vrye voet verorber het, het SANParke R800 000 uit die sak gejaag. Hy het toe sowat 26 skape, ŉ koei en ŉ koedoe doodgemaak. Hy is uiteindelik 29 Junie omstreeks 17:00 in die Nuweveldberge, noordwes van Beaufort-Wes in die Wes-Kaap, aangekeer. Hy is toe vermoedelik deur ander dominante leeumannetjies verjaag.